שי אספריל

שי אספריל (נולד ב-12 בנובמבר 1978, י"ב בחשוון ה'תשל"ט) הוא סופר ועיתונאי ישראלי, זוכה פרס היצירה לסופרים עבריים ע"ש לוי אשכול ופרס רמת גן לסופרי ביכורים.

ביוגרפיה 
אספריל נולד בשכונת נווה שרת בתל אביב וגדל בהוד השרון. למד בתיכון הדרים ושירת בצה"ל כלוחם בפלס"ר נח"ל. הוא בוגר לימודי משפטים וניהול באוניברסיטת תל אביב, ואחרי הסמכתו כעורך דין פנה לכתיבה עיתונאית. נמנה עם סגל המרצים מן החוץ בפקולטה למשפטים של אוניברסיטת תל אביב.

בשנת 2004, בעת היותו סטודנט, פורסם סיפור קצר פרי עטו, שעסק בנער חרדי שמגלה שהעילוי התורני מהישיבה שלו עוסק בלילות בזנות, כסיפור מומלץ בתחרות הסיפור הקצר של "הארץ". סיפור אחר, "הילדים של שוקה", שתיאר יום בחייו של הלום-קרב ממלחמת יום הכיפורים, פורסם כעבור שנים אחדות בכתב העת "מסמרים", והיווה את הבסיס לכתיבת ספרו הראשון "עוד מעט החורף מתחיל".

בשנת 2016 פרסם את הרומן "אגרוף" (הוצאת כנרת זמורה-ביתן דביר) ובשנת 2019 את הרומן "השופט" (סדרת ספריה לעם, הוצאת עם עובד). באותה שנה זכה בפרס היצירה לסופרים עבריים ע"ש ראש הממשלה לוי אשכול.

אספריל היה בעברו עיתונאי חוקר ב"כלכליסט". בין כתבותיו הבולטות: התחקיר שחשף לראשונה את פעילותה של חברת הסייבר הישראלית NSO Group, סדרת תחקירים שחשפו את תעשיית האלגוטריידינג בישראל ואת פעילותה של חברת "פיינל", והתחקיר שחשף את ההשתלטות החשאית על מניות חברת ממגורות דגון.

מתגורר בתל אביב.

ספריו 
 עוד מעט החורף מתחיל, הוצאת הקיבוץ המאוחד: ספרי סימן קריאה, 2012: קובץ סיפורים שמתאר את חייהן של דמויות שחוות מוות, ספיריטואלי או גשמי, ורדופות על ידי מאורע מעברן. רבים מהסיפורים עוסקים בטראומות משפחתיות או צבאיות, ובבדידותו של האדם בחברה המודרנית.
 אגרוף, הוצאת כנרת זמורה-ביתן דביר, 2016: רומן העוסק בחיי הרגש האינטימיים של שני גברים ישראלים במחצית השנייה של חייהם, ומציג דיוקן רב־רבדים של הונאה משפחתית על מכלול מרכיביה. הספר מסופר מנקודות מבט שונות וזמנים משתנים הנעים בין עבר להווה.
 השופט, הוצאת עם עובד, 2019: רומן פסיכולוגי שבמרכזו מאורע דרמטי שמסיט ממסלולן את חייהן של מספר דמויות. הרומן, המסופר בשלושה קולות, חוקר שאלות הקשורות בגורל, באמת ושקר, בבדידות, בשאיפה למעמד ולכוח, ובדרך שבה אירועים משמעותיים בילדות משפיעים על חייו של האדם הבוגר. במאמר בכתב העת עיוני משפט טען פרופ' מנחם מאוטנר כי הרומן מעלה ארבע שאלות יסוד פילוסופיות: שאלת האמת והשקר, שאלת המזל והאקראיות, שאלת האחריות ושאלת האינטגריטי.
 אילו נולד איטלקי, הוצאת עם עובד, 2022

ספרים בעריכתו 

 סיפורי משפט - מאחורי הקלעים של פסקי הדין ששינו את פני החברה הישראלית (הוצאת עם עובד, 2021) עורכים: שי אספריל, פרופ' איסי רוזן-צבי, פרופ' הילה שמיר.

קישורים חיצוניים 
 רשימת הפרסומים של שי אספריל בקטלוג הספרייה הלאומית
 
 
 
סימני שאלה בסימן קריאה, ריאיון בתוכנית הרדיו של ורדה רזיאל-ז'קונט, 103FM

הערות שוליים 

סופרים ישראלים
זוכי פרס רמת גן לספרות
עיתונאים ישראלים
תל אביב-יפו: אישים
בוגרי תיכון הדרים
בוגרי אוניברסיטת תל אביב: משפטים
זוכי פרס היצירה לסופרים ומשוררים
סופרים כותבי עברית
עיתונאים כותבי עברית
עיתונאים חוקרים ישראלים
ישראלים שנולדו ב-1978